<classify> TAMKO la Mkuu wa Mkoa wa Dar es Salaam, Paul Makonda, kutaka viongozi wa dini waruhusiwe kutoa mafundisho ya dini katika klabu za usiku, limeibua hisia tofauti miongoni mwa wanajamii. Katika mahojiano na viongozi mbalimbali wa dini, wanasheria na wamiliki wa klabu hizo watu hao wamekuwa wakielezea shaka zao jinsi jamii itakavyotikia neno hilo. Wakati mahubiri katika klabu za usiku ikiwa gumzo, nabii wa Kanisa la Pentecostal Power Ministries, Nabii Eliya Mahela pichani, ametiwa pingu kwa amri ya Waziri wa Mambo ya Ndani, Kangi Lugola, huku akiapa kufa na wakuu wa polisi wa wilaya zote nchini watakaoshindwa kudhibiti kelele kwenye maeneo yao. Wakizungumzia tamko la Makonda la kutaka viongozi wa dini waruhusiwe kutoa mafundisho ya dini katika klabu za usiku, baadhi ya viongozi wa dini, wanasheria na wamiliki wa klabu hizo wameunga mkono, lakini wakitoa tahadhari ya changamoto zinazoweza kujitokeza wakati wa utekelezaji wake. Mwanasheria kutoka mkoani Tanga, Ahmed Makalo, alisema kwa mujibu wa sheria na Katiba, kila mtu ana uhuru wa kuabudu na hakuna mtu wa kumpangia mwingine mahala au jinsi ya kuabudu. Alisema japo sheria haikatazi, lakini kila mtu anapaswa kufuata mafundisho ya dini katika nyumba za ibada kulingana na imani yake kwani katika klabu za usiku wanajumuika watu wa imani tofauti.Ni vizuri kufanya mambo kwa kufuata taratibu za kisheria zilizowekwa ili kuepusha uvujifu wa amani, kwa sababu ikianza kuruhusiwa muingiliano wa dini katika kumbi za starehe inaweza kuibuka fujo, ndiyo sababu taasisi hizi zilisajiliwa kwa taratibu tofauti na kuwekewa kanuni tofauti za uendeshaji, alisema. Naye, mwanasheria kutoka Kituo cha Msaada wa Sheria na Haki za Binadamu LHRC, ambaye hakutaka jina lake litajwe, alisema tamko hilo la Makonda halijavunja sheria, lakini kuruhusu muingiliano wa vyombo viwili vilivyosajiliwa kisheria kwa malengo tofauti na kupewa mamlaka kulingana na malengo yao ni kuvunja muktadha wa usajili wa vyombo hivyo.Taasisi za dini na klabu za usiku ni vyombo viwili tofauti vilivyosajiliwa kisheria kila kimoja kikiwa na malego tofauti, hivyo kutaka kuruhusu muingiliano wa vyombo hivi kiutendaji ni sawa na kukiuka muktadha wa usajili wake, alisema. Alisema viongozi wa dini wanaweza kutoa mafundisho ya dini mahali popote, lakini ni kwa hiyari siyo kulazimisha na ikiwa jambo hilo litalazimishwa inaweza kuleta shida. Mafundisho ya dini yanaweza kufanyika mahali popote na hata ikitokea kwa klabu za usiku iwe ni kwa hiyari, inapokuwa kwa kulazimisha ndiyo itakapoleta shida, alisema. Hata hivyo, Askofu Bruno Mwakibolwa wa Kanisa la Mito ya Baraka jijini Dar es Salaam, alisema kanisa lina mchango mkubwa wa kuiondoa jamii kwenye matendo maovu ili iyaishi matendo mema. Alisema katika kitabu cha Marko 16:15-18 neno la Mungu linasema Akawaambia, nendeni ulimwenguni kote, mkaihubiri injili hivyo kwa kauli hiyo ya mkuu wa mkoa wa Dar es Salaam, anamshukuru kwa ruhusa hiyo.Ninahamasisha wana injili wote kupiga vita uhalifu kwa kuhubiri neno la Mungu. Kwani majambazi wanaokaba watu hawakuzaliwa hivyo wanahitaji kufunuliwa kweli ya Mungu, alisema. Alisema anaimani kuwa kwa kuhubiri injili mpaka kwenye vilabu vya pombe, watu wote watafikiwa na neno la Mungu. Naye, mmiliki wa Pub the Lux, Aunt Ezekiel, alisema kwake yeye haoni kama kuna shida katika hilo kwa sababu Mungu ndiyo kila kitu na watu hawawezi kumjua bila kupata mafundisho ya dini. Alisema kuwa anatamani kuona watu wakiokolewa kupitia mafundisho ya dini katika klabu na maeneo ya starehe usiku kwani mwisho wa siku kila mtu anapaswa kumjua Mungu bila kujali yuko mahali gani. Juzi Makonda alitoa kibali kwa viongozi wa dini kuhubiri na kutangaza neno la Mungu sehemu za klabu, disko na maeneo mengine ya starehe wakati akizungumza katika kanisa la Arise and Shine linaloongozwa na Apostle Boniface Mwamposa. Naye Nabii wa Kanisa la Pentecostal Power Ministries, Nabii Eliya Mahela, alikamatwa na kutiwa pingu kwa amri ya Waziri wa Mambo ya Ndani, Lugola kutokana na kanisa lake kupiga kelele kinyume cha sheria. Lugola alitoa amri hiyo jana wakati akiwa katika ziara yake kwenye maeneo mbalimbali jijini Dar es Salaam, ambapo alisema kelele kwenye kumbi za starehe zimekua kero kwa wananchi na kushangaa wakuu wa polisi wa wilaya kushindwa kusimamia sheria namba 322 kifungu cha 42 kinachodhibiti hali hiyo. Natangaza rasmi kwa wananchi namba zangu za simu ni 0759 300805, kama kuna kero ya kelele iwe ya basi, night club au nyumba za ibada, makanisa na misikiti mnijulishe, nitakufa na OCD wa wilaya husika, sheria ipo ni lazima isimamiwe, alisema Lugola Lugola aliyasema hayo baada ya wakazi wa Kimara Temboni kulalamikia kanisa la Pentecostal Power Ministry kuwa nabii wake, Mahela amekua akipiga muziki kwa sauti kubwa usiku kucha bila kuwa na mtu kanisani humo. Akitoa malalamiko hayo kwa waziri huyo, mmoja wa wakazi wa Kimara Temboni, Mugisha Pascal alisema: Kanisa hili limekua kero kubwa kwetu, hahubiri ni muziki mkubwa unapigwa usiku kucha kwenye spika, yeye mwenyewe nabii hayupo wala waumini hawapo inaimba tu yenyewe na kuwa kero kubwa kwetu, alisema.Alisema wakazi wa eneo hilo walishapeleka malalamiko yao Baraza la Taifa la Uhifadhi na Usimamizi wa Mazingira NEMC na Kituo cha Polisi Kimara, lakini licha ya nabii huyo kutakiwa kuacha tabia hiyo lakini ameendelea kukaidi kitu wanachokitafsiri kuwa ameiweka serikali mfukoni.Akizungumzia hali hiyo, Mwanasheria wa NEMC, Heche Machale, alisema kelele nyingi zinapunguza nguvu za kiume na kwamba kanisa linasimamiwa na sheria namba 12 ya NEMC inayohusu mitetemo maeneo ya wazi na makazi na kwamba baraza hilo lilishamuandikia mara kadhaa nabii huyo kusitisha makelele katika eneo la makazi lakini amekaidi. Akipigilia msumari wa mwisho katika suala hilo, Waziri Lugola alimtaka Mrakibu wa Polisi Wilaya ya Kipolisi Kimara, Magai Chassa, kumtia pingu na kumsweka ndani nabii huyo, ambapo alichukuliwa kwenye gari ya polisi hadi Makao Makuu ya Polisi Central.Lugola alisema baadhi ya viongozi wa dini makanisa na misikiti wamekuwa wakitumia vibaya nyumba za ibada na kusababisha kero kwa wananchi. Katika hatua nyingine, Lugola ameutaka uongozi wa baa ya Buscar la Vida iliyopo Mbezi Beach kuwasilisha nyaraka zote zinazoonyesha eneo hilo limegeuzwa matumizi yake na pia kumwagiza kupiga muziki bila sauti kubwa na iwapo itavuka basi OCD amchukulie hatua za kisheria mmiliki wake.  <topic>: kitaifa 